
　　苏轼《菩萨蛮》介绍
　　《菩萨蛮·绣帘高卷倾城出》
　　绣帘高卷倾城出。灯前潋滟横波溢。皓齿发清歌。春愁入翠蛾。
　　凄音休怨乱。我已先肠断。遗响下清虚。累累一串珠。
　　《菩萨蛮·碧纱微露纤纤玉》
　　碧纱微露纤纤玉。朱唇渐暖参差竹。越调变新声。龙吟彻骨清。
　　夜来残酒醒。惟觉霜袍冷。不见敛眉人。胭脂觅旧痕。
　　《菩萨蛮·秋风湖上萧萧雨》
　　秋风湖上萧萧雨。使君欲去还留住。今日漫留君。明朝愁杀人。
　　佳人千点泪。洒向长河水。不用敛双蛾。路人啼更多。
　　《菩萨蛮·玉童西迓浮丘伯》
　　玉童西迓浮丘伯。洞天冷落秋萧瑟。不用许飞琼。瑶台空月明。
　　清香凝夜宴。借与韦郎看。莫便向姑苏。扁舟下五湖。
　　《菩萨蛮·天怜豪俊腰金晚》
　　天怜豪俊腰金晚。故教月向松江满。清景为淹留。从君都占秋。
　　身闲惟有酒。试问清游首。帝梦已遥思。匆匆归去时。
　　《菩萨蛮·娟娟缺月西南落》
　　娟娟缺月西南落。相思拨断琵琶索。枕泪梦魂中。觉来眉晕重。
　　华堂堆烛泪。长笛吹新水。醉客各西东。应思陈孟公。
　　《菩萨蛮·玉笙不受朱唇暖》
　　玉笙不受朱唇暖。离声凄咽胸填满。遗恨几千秋。恩留人不留。
　　他年京国酒。泫泪攀枯柳。莫唱短因缘。长安远似天。
　　《菩萨蛮·画檐初挂弯弯月》
　　画檐初挂弯弯月。孤光未满先忧缺。遥认玉帘钩。天孙梳洗楼。
　　佳人言语好。不愿求新巧。此恨固应知。愿人无别离。
　　《菩萨蛮·风回仙驭云开扇》
　　风回仙驭云开扇。更阑月堕星河转。枕上梦魂惊。晓檐疏雨零。
　　相逢虽草草。长共天难老。终不羡人间。人间日似年。
　　《菩萨蛮·城隅静女谁人见》
　　城隅静女谁人见。先生日夜歌彤管。谁识蔡姬贤。江南顾彦先。
　　先生那久困。汤沐须名郡。惟有谢夫人。从来见拟伦。
　　《菩萨蛮·买田阳羡吾将老》
　　买田阳羡吾将老。从来只为溪山好。来往一虚舟。聊随物外游。
　　有书仍懒著。水调歌归去。筋力不辞诗。要须风雨时。
　　《菩萨蛮·落花闲院春衫薄》
　　落花闲院春衫薄。薄衫春院闲花落。迟日恨依依。依依恨日迟。
　　梦回莺舌弄。弄舌莺回梦。邮便问人羞。羞人问便邮。
　　《菩萨蛮·火云凝汗挥珠颗》
　　火云凝汗挥珠颗。颗珠挥汗凝云火。琼暖碧纱轻。轻纱碧暖琼。
　　晕腮嫌枕印。印枕嫌腮晕。闲照晚妆残。残妆晚照闲。
　　《菩萨蛮·峤南江浅红梅小》
　　峤南江浅红梅小。小梅红浅江南峤。窥我向疏篱。篱疏向我窥。
　　老人行即到。到即行人老。离别惜残枝。枝残惜别离。
　　《菩萨蛮·翠鬟斜幔云垂耳》
　　翠鬟斜幔云垂耳。耳垂云幔斜鬟翠。春晚睡昏昏。昏昏睡晚春。
　　细花梨雪坠。坠雪梨花细。颦浅念谁人。人谁念浅颦。
　　《菩萨蛮·井桐双照新妆冷》
　　井桐双照新妆冷。冷妆新照双桐井。羞对井花愁。愁花井对羞。影
　　孤怜夜永。永夜怜孤影。楼上不宜秋。秋宜不上楼。
　　《菩萨蛮·雪花飞暖融香颊》
　　雪花飞暖融香颊。颊香融暖飞花雪。欺雪任单衣。衣单任雪欺。
　　别时梅子结。结子梅时别。归不恨开迟。迟开恨不归。
　　《菩萨蛮·涂香莫惜莲承步》
　　涂香莫惜莲承步。长愁罗袜凌波去。只见舞回风。都无行处踪。
　　偷穿宫样稳。并立双趺困。纤妙说应难。须从掌上看。
　　《菩萨蛮·玉环坠耳黄金饰》
　　玉钚坠耳黄金饰。轻衫罩体香罗碧。缓步困春醪。春融脸上桃。
　　花钿从委地。谁与郎为意。长爱月华清。此时憎月明。
　　《菩萨蛮·湿云不动溪桥冷》
　　湿云不动溪桥冷。嫩寒初透东风影。桥下水声长。一枝和月香。
　　人怜花似旧。花比人应瘦。莫凭小栏干。夜深花正寒。
　　《菩萨蛮·回文夏闺怨》
　　柳庭风静人眠昼。昼眠人静风庭柳。香汗薄衫凉。凉衫薄汗香。
　　手红冰碗藕。藕碗冰红手。郎笑藕丝长。长丝藕笑郎。

